– Fyrverkeri er bare lov fra 31.desember kl. 18 til 1.januar kl. 02. Ingen andre dager i året er det tillatt, sier Anette Rødsand Lund, politioverbetjent ved Sentrum politistasjon i Oslo.

Om en bryter denne loven kan konsekvensen være å bli tatt av politiet.

– Boten kan variere, og det avhenger av hvor farlig oppskytingen er, men den ligger på ca. 6.000 kroner, forteller Rødsand Lund.

– Skal man ringe politiet om naboen skyter opp fyrverkeri før nyttårsaften?

– Ja, det kan man absolutt gjøre. Vi har tidligere år stoppet flere personer som har fyrt opp fyrverkeri før det tillatte klokkeslett.

I 2013 fikk politiet i Oslo inn åtte anmeldelser for ulovlig bruk av fyrverkeri. Så langt i år har ikke politiet mottat noen slike anmeldelser.

– Om man har lyst til å skyte opp fyrverkeri andre dager i året, hva må man da gjøre?

– Da må man søke tillatelse fra brannvesenet og politi, sier Rødsand Lund som legger til at hun håper folk respekterer reglene slik at nyttårsaften blir en fin dag for folk flest.